
			Reunido o xurado do VI Premio de Poesía Gonzalo López Abente, composto polos poetas Noelia Gómez Calvo, Xulio Cid Neira e Xesús M. Sambade Soneira (secretario da Fundación con voz e voto), acordou por unanimidade conceder o premio á obra onde nacen as hedras, de Ana Varela Miño.

		

	
		
			Perfection rested on them for a moment like calm on a lake.
Pain rested.
Beauty does not rest. 

			«A perfección pousouse neles por un momento como a calma sobre un lago.
A dor permaneceu.
A beleza non permanece».

			ANNE CARSON, The Beauty of the Husband 

			And in between
my heart reconstructed itself perfectly
like a worm.

			«E entremedias
o meu corazón reconstruíuse perfectamente 
como unha miñoca».

			LOUISE GLÜCK, The Seven Ages

		

	
		
			os sinais

		

	
		
			chegaron as pragas. os paxaros perdéronlle o respecto 

			ao día

			entre ruínas tomadas polos gatos, cacharros de leite

			miseria. fame

			na bocanoite todas as cidades son iguais

			cociñas que irradian calor. celas de luz

			xente que se recolle. garaxes engulindo coches

			fume. ruído

			os estorniños finxen a alborada

			nós finximos silencio

			sabedoras das regras, calamos

			encher os días de calma cando nos devora o ruído

			esa é a estratexia

		

	
		
			a esa altura da tarde as fiestras dos edificios deixan ver

			o potexar nas cociñas. aroma morno a roupa de cama

			inverno

			pasarlle a chave á porta. esperar a noite

			o caruncho furando a cerna aos poucos

			xusto antes, nada especial. a conversa

			—sabes que no alto do faro da Frouxeira hai formigas 

			con ás?

			—acoden á luz

			sempre pensas que a fatalidade avisa

			e non é así

		

	
		
			ao abriren os ollos non recoñecen as mans. a culpa. o 

			olor da miseria

			—a mica non sabe contar, non llos leves todos. se lle 

			deixas un xa non chora

			pola primavera, cando paren as gatas, séntense os laios apagados na terra

			en ladaíña

		

	
		
			do mar veu a néboa que secaba as árbores

			afogaban baixo ronchas de alcatrán negrísimas, coas 

			raíces ao aire

			e as follas reviradas na promesa da luz

			queimaba

			na fábrica os operarios aproveitaban os descansos para perseguir paxaros, metíanos en caixiñas de papel feitas 

			con planos de barco

			comíanlles na man e logo morrían. a peste levounos

			tamén a ansia

		

	
		
			ás tres a sirena do estaleiro marcaba o ritmo da cidade. a xente deixou de oíla e comezaron a moverse por inercia

		

	
		
			Índice

			os sinais

			o oráculo

			a fenda

			o oco

			Créditos

